Tegnestifter i løypa ødela løpet for flere deltakere på Skjærgårdsrittet som går gjennom kommunene Fjell, Sund og Øygarden. Knut Bjørnevik var på vei ned en bakke i 50 kilometer i timen da han oppdaget at noe var veldig galt.

– Plutselig var det omtrent ikke mer luft igjen i dekket. Da jeg stoppet oppdaget jeg at det stod en tegnestift midt i dekket, forteller Bjørnevik.

Han hadde med ekstra slange og fikk byttet og fortsatte løpet.

– Nedover veien stod det syklister overalt og byttet slange. Det var også noen som måtte bryte.

FLATT DEKK: Etter møtet med denne tegnestiften var det full stopp for en syklist som ønsker å være anonym. Foto: Tipser

Tegnestifter ved tunnelutgang

Syklistene har rapportert om at tegnestiftene lå i veibanen ved utgangen av Kolltveittunnelen, få kilometer fra startstreken.

– Vi vet ikke hvor mange som ble rammet fordi de fleste hadde med reserveslange og ordnet opp selv, sier Jens-Eivind Kobbeltvedt, leder i Cykleklubben Sotra som arrangerer rittet.

Arrangøren bistod seks syklister som trengte hjelp etter å ha punktert.

85 KILOMETER: Skjærgårdsrittet startet ved Sartor senter og endte på Tjeldstø i Øygarden. Foto: Halvor Skurtveit / Halvor Skurtveit

Les også: Tegnestifter ligger strødd på sykkelstier og fortau

– Alvorlig

I år er det 40. gang rittet arrangeres, og det er første gang noen aktivt går inn for å ødelegge løpet.

– Det er veldig alvorlig. Syklistene holder inntil 70 kilometer i timen, og et fall i den farten kan bli brutalt. Vi er bekymret og håper det aldri vil skje igjen, sier Kobbeltvedt.

Rittleder Audun Tore Sekkingstad tror ikke de som står bak forstår hva som kunne ha skjedd.

– Dette kunne fått katastrofale følger. Jeg har sett folk stupe over styret ved punkteringer. Det er ikke pent, sier Sekkingstad.

Vurderer å politianmelde

Nå skal styre i sykkelklubben avgjøre om hendelsen skal politianmeldes.

– Jeg tror ikke det unger som står bak. Det er nok voksne som ikke liker syklister, sier Sekkingstad.

Bjørnevik er glad for at tegnestiftene ikke førte til alvorlige skader.

– Det kunne gått virkelig ille. Folk kunne skadet seg. Dette er bare trist.